Parentes de contrabbandu

Paritzos paisanos an s'istile
de si cherrer a mie imparentare:
chie fizolu, nebode o fradile,
maluprimalzu, connadu o compare,

sogronzu, énneru, ighinu 'e jannile
o cumpanzu 'e iscola, 'e militare,
chie chi l'apo tentu in su cuile
a teracu, o jualzu po arare.

Tota custa iscrocona crica bella
apena agatan un'amigu meu
ispoddinan1 sa nostra parentella.

Ogni tantu calcunu nd'iscobelzo
de cussos ch'an leadu cuss'impreu,
ma sun totu parentes chi no chelzo.

Su vinti 'e Làmpadas 1976

1Ispoddinan: sciorinano.